b'\n_START_ARTICLE_\nBenino karalyst\xc4\x97\n_START_SECTION_\nIbinu miestas\n_START_PARAGRAPH_\nSvarbiausia Benino regiono tauta buvo biniai. Jie formavosi dabartinio Benino miesto teritorijoje. J\xc5\xb3 1180\xc2\xa0m. \xc4\xafkurtas miestas pavadintas Ibinu. Jis tapo miestu\xc2\xa0\xe2\x80\x93 valstybe, valdoma karali\xc5\xb3, tituluojamu ogiso. J\xc5\xb3 priskai\xc4\x8diuojama 36._NEWLINE_Ta\xc4\x8diau tikroji Benino valdov\xc5\xb3 ob\xc5\xb3 dinastija, prasid\xc4\x97jusi XIV a., yra kildinama i\xc5\xa1 If\xc4\x97s miesto._NEWLINE_Benino legenda teigia, kad mirus vienam ogiso, jo s\xc5\xabnus Ekaladerhanas i\xc5\xa1keliavo \xc4\xaf jorub\xc5\xb3 \xc5\xbeemes, kol pasiek\xc4\x97 \xc5\xa1vent\xc4\x85j\xc4\xaf miest\xc4\x85 If\xc4\x99. Ten jis buvo i\xc5\xa1rinktas karaliumi, pasivadino Oduduna ir \xc4\x97m\xc4\x97 valdyti jorub\xc5\xb3 \xc5\xbeemes. \xc5\xa0is faktas yra gin\xc4\x8dytinas, kadangi jorub\xc5\xb3 legendos kildina valdov\xc4\x85 Odudun\xc4\x85 i\xc5\xa1 tolimos \xc5\xa1iaur\xc4\x97s, arba teigia, jog jis buvo vietin\xc4\x97s dinastijos valdovas._NEWLINE_Oduduna laikomas daugyb\xc4\x97s jorub\xc5\xb3 karalys\xc4\x8di\xc5\xb3 (Ojo, Egb\xc5\xb3, Avorio ir kt.) \xc4\xafk\xc5\xabr\xc4\x97ju. I\xc5\xa1 jo savo dinastij\xc4\x85 kildino ir Beninas. Sakoma, kad pas Odudun\xc4\x85 atvyko pasiuntiniai i\xc5\xa1 Ibinu, pra\xc5\xa1ydami sugr\xc4\xaf\xc5\xbeti ir valdyti j\xc5\xb3 kra\xc5\xa1t\xc4\x85. Ekaladerhanas (Oduduna) vietoj sav\xc4\x99s pasiunt\xc4\x97 s\xc5\xabn\xc5\xb3 Evek\xc4\x85, kuris prad\xc4\x97jo Benine nauj\xc4\x85 dinastij\xc4\x85 ir prad\xc4\x97tas tituluoti oba. Manoma, kad tai tur\xc4\x97jo \xc4\xafvykti apie 1300\xc2\xa0m.\n_START_SECTION_\nAukso am\xc5\xbeius\n_START_PARAGRAPH_\n\xc4\xaek\xc5\xabrus nauj\xc4\x85 dinastij\xc4\x85, nuo ma\xc5\xbedaug XV a. prasid\xc4\x97jo Benino karalyst\xc4\x97s aukso am\xc5\xbeius, kuris t\xc4\x99s\xc4\x97si iki XVII a._NEWLINE_Pirmieji obos vald\xc4\x97 valstyb\xc4\x99, ne k\xc4\x85 didesn\xc4\x99 nei pats miestas. Oba Evedo laikais (XIV a. II pus\xc4\x97) buvo sustiprintas pats miestas, \xc4\xafsteigta nauj\xc5\xb3 ceremonij\xc5\xb3 ir pareigybi\xc5\xb3, kas liudijo apie augant\xc4\xaf valdovo kult\xc4\x85. 1440\xc2\xa0m. \xc4\xaf sost\xc4\x85 s\xc4\x97dus Evuare, Benino valstyb\xc4\x97l\xc4\x97 prad\xc4\x97jo puosel\xc4\x97ti imperialistines tradicijas. Oba Evuare pajung\xc4\x97 visas aplinkines genteles, sukurdamas galing\xc4\x85 Benino karalyst\xc4\x99, kuri ir u\xc5\xbe\xc4\x97m\xc4\x97 vis\xc4\x85 region\xc4\x85. Jis vykd\xc4\x97 s\xc4\x97kmingas karines kampanijas prie\xc5\xa1 jorubus ir igbus. Jo laikais oba yra sudievinamas, nustatomos karali\xc5\xa1kos regalijos, kurios j\xc4\xaf prilygina dievams._NEWLINE_XVI a., pasibaigus ry\xc5\xa1kiam Ozolua valdymui, du jo s\xc5\xabn\xc5\xabs prad\xc4\x97jo kar\xc4\x85 d\xc4\x97l vald\xc5\xbeios. Arhuaranas, \xc4\xafsitvirtin\xc4\x99s Udo mieste, band\xc4\x97 paver\xc5\xbeti vald\xc5\xbei\xc4\x85 i\xc5\xa1 savo brolio Esigie. \xc5\xa0is, padedamas motinos Idia, \xc4\xaftvirtino savo vald\xc5\xbei\xc4\x85. Atsid\xc4\x97kodamas motinai, jis \xc4\xafsteig\xc4\x97 karalien\xc4\x97s\xc2\xa0\xe2\x80\x93 motinos iyoba institucij\xc4\x85, kuri nuo tada egzistavo kartu su obos institucija._NEWLINE_Tuo metu visoje Benino civilizacijos teritorijoje nebuvo stipresn\xc4\x97s kult\xc5\xabrin\xc4\x97s ir politin\xc4\x97s j\xc4\x97gos, kadangi egzistavo daug smulki\xc5\xb3 valstyb\xc4\x97li\xc5\xb3, pradedant Aukso krantu vakaruose, baigiant Ibibijolandu rytuose. \xc5\xa0ios valstyb\xc4\x97l\xc4\x97s buvo politi\xc5\xa1kai ir kult\xc5\xabri\xc5\xa1kai silpnos._NEWLINE_Benine tuo tarpu XV\xe2\x80\x93XVII a. suklest\xc4\x97jo puik\xc5\xabs bronzos dirbiniai, kurie garsino valstyb\xc4\x99 Afrikoje. J\xc5\xb3 tradicijos buvo perimtos i\xc5\xa1 If\xc4\x97s, ta\xc4\x8diau stipriai modifikuotos ir dar labiau i\xc5\xa1tobulintos. Obos r\xc4\x97m\xc4\x97 bronzos liejim\xc4\x85 ir r\xc5\xabmuose tur\xc4\x97jo daugybes naging\xc5\xb3 meistr\xc5\xb3. Benino d\xc4\x97ka buvo nutiesti prekybiniai keliai \xc4\xaf vakarus ir rytus, kurie sujung\xc4\x97 skirtingas Gvin\xc4\x97jos \xc4\xaflankos tautas \xc4\xaf vientis\xc4\x85 civilizacij\xc4\x85. Jos kult\xc5\xabra buvo paremtas pirmiausia Benino tradicija, d\xc4\x97l to ir civilizacija vadinama Benino civilizacija. Pl\xc4\x97sdama kult\xc5\xabrin\xc4\x99 hegemonij\xc4\x85 Gvin\xc4\x97jos \xc4\xaflankoje, Benino imperija \xc4\xafk\xc5\xabr\xc4\x97 daug \xe2\x80\x9ekolonij\xc5\xb3\xe2\x80\x9c, tarp kuri\xc5\xb3 buvo Lagosas, svarbus prekybinis centras Benino prekybos kelyje su akanais._NEWLINE_XV a. \xc4\xaf Gvin\xc4\x97jos \xc4\xaflankos pakrantes atvyk\xc4\x99 portugalai steb\xc4\x97josi turtinga karalyste, nuostabiu miestu, kuris niekuo nenusileido europiniams miestams. Abi karalyst\xc4\x97s apsikeit\xc4\x97 diplomatiniais pareig\xc5\xabnais: oba i\xc5\xa1siunt\xc4\x97 \xc4\xaf Lisabon\xc4\x85 ambasadori\xc5\xb3, o europie\xc4\x8diai pasiunt\xc4\x97 misionierius. XVII a. anglai, olandai irgi \xc5\xbeav\xc4\x97josi Beninu, apie j\xc4\xaf buvo pasakojamos ne\xc4\xaftik\xc4\x97tinos istorijos._NEWLINE_Su europie\xc4\x8diais valstyb\xc4\x97 prekiavo daugiausia dramblio kaulu, palmi\xc5\xb3 aliejumi, v\xc4\x97liau\xc2\xa0\xe2\x80\x93 vergais. Pastar\xc5\xb3j\xc5\xb3 apimtis Benino prekyboje vis labiau augo.\n_START_SECTION_\nBeninas XVII\xe2\x80\x93XVIII a.\n_START_PARAGRAPH_\nNuo XVII a. Benino karalyst\xc4\x97 \xc4\x97m\xc4\x97 silpti, kadangi nebesugeb\xc4\x97jo konkuruoti su i\xc5\xa1augusiomis prekybin\xc4\x97mis imperijomis, savo ekonomik\xc4\x85 sta\xc4\x8diusiomis ant verg\xc5\xb3 prekybos. Tai buvo Dahom\xc4\x97ja, A\xc5\xa1antis, Ojas, Aro konfederacija, Kalabaro karalyst\xc4\x97._NEWLINE_Prasid\xc4\x97jo nuosmukio laikotarpis, ir XVIII a. Beninas u\xc5\xbesidar\xc4\x97 nuo pasaulio, jo kult\xc5\xabra ir menas \xc4\x97m\xc4\x97 i\xc5\xa1sigimti.\n_START_SECTION_\nBenino u\xc5\xbekariavimas\n_START_PARAGRAPH_\nXIX a. buvo \xc5\xa1ioks toks Benino atsigavimas, kuris prasid\xc4\x97jo u\xc5\xbedraudus verg\xc5\xb3 prekyb\xc4\x85. Beninas \xc4\x97m\xc4\x97 prekiauti palmi\xc5\xb3 aliejumi._NEWLINE_1880\xc2\xa0m. britai pareikalavo Benin\xc4\x85 pasira\xc5\xa1yti sutart\xc4\xaf, kuria valstyb\xc4\x97 b\xc5\xabt\xc5\xb3 tapusi protektoratu. Nu\xc5\xbeud\xc5\xbeius kelet\xc4\x85 angl\xc5\xb3 Benine, anglai sureng\xc4\x97 baud\xc5\xbeiam\xc4\x85j\xc4\x85 ekspedicij\xc4\x85, kurios metu visas Benino miestas buvo sudegintas, o Benino brangenyb\xc4\x97s i\xc5\xa1grobstytos. Tokiu b\xc5\xabdu \xc5\xa1i valstyb\xc4\x97 baig\xc4\x97 savo egzistancij\xc4\x85 ir prijungta prie Piet\xc5\xb3 Nigerijos protektorato.\n_START_SECTION_\nBenino regionas Nigerijoje\n_START_PARAGRAPH_\nSuformavus Nigerijos kolonij\xc4\x85, Benino teritorija tapo viena i\xc5\xa1 Nigerijos dali\xc5\xb3.\n_START_SECTION_\nValstyb\xc4\x97s organizacija\n_START_PARAGRAPH_\nValstyb\xc4\x97 buvo centralizuota teokratija, su i\xc5\xa1vystytu obos kultu.'